Softgunbutikken Gunzone i Aarhus udsat for tyveri igen. Det er det andet i butikken i år. Begge gange er det sket midt i åbningstiden. Se tyveriet her

- Straffen er for mild. Det er ren 'free ride', fortæller Michael fra softgunbutikken Gunzone i Aarhus.

Han er træt af de tyverier, der finder sted i hans butik. Det seneste skete i mandags lidt før lukketid, mens der stadig var kunder i butikken. Han fortæller, at det er syvende eller ottende gang butikken er udsat for et såkaldt butiksraid.

Et butiksraid er, når flere gerningsmænd kommer ind og i løbet af få minutter plyndrer stedet.

Se overvågningen fra tyveriet ovenfor.



Her ses sidste gang butikken blev udsat for et såkaldt butiksraid.

Unge mænd plyndrer butik: Så hurtigt går det

Det er aldrig endt med straf

- Vi har endnu ikke anmeldt tyveriet, da vi lige skal have talt op, hvor meget der er stjålet, siger Michael fra Gunzone.

Han mener, at de i butikken gør, hvad de kan for sikkerheden. Han tror, at hegn og indslusning vil skade hans forretning. Michael fortæller, at han mener, at der skal være større straf for tyveri.

- Vi har aldrig hørt, at en af vores sager er endt med en straf. Kun frafald, siger Michael til Ekstra Bladet TV.

På overvågningen kan man se Michael forsøge at tilkalde politiet via telefonen. Michael fortæller, at han bliver bedt om at anmelde tyveriet på computeren.

- Når der er tale om butikstyveri, så fremgår det af politiets retningslinjer, at butikstyveri generelt bør anmeldes skriftligt til politiet. Et almindeligt butikstyveri vil ikke umiddelbart være grund til, at vi kan anholde vedkommende, det er kun muligt i konkrete sager, for eksempel hvis der er tale om organiseret butikstyveri, eller hvis der er stjålet fra flere steder, Jan Andersen, der er politiinspektør ved Lokalpolitiet.

Om den konkrete sag siger Jan Andersen:

- Vi modtog en anmeldelse via 112 om, at fem personer var kørt fra butikken i en grå Ford Mondeo. Vi rundkastede bilen til alle vores patruljer, og den blev kort efter standset ved Hasle Torv, hvor vi undersøgte den, dog uden at finde noget.

Michael ønsker ikke at opgive efternavn, da han ikke vil have, tyvene skal kunne finde frem til ham.